বাংলাদেশের গানের ভুবনের উজ্জ্বল তারকা ফাহমিদা নবী ও সামিনা চৌধুরী এবার আসছেন এক অ্যালবামে। আসছে ঈদে প্রকাশিত হবে দুই বোনের এই যৌথ অ্যালবামটি। নাম চূড়ান্ত না হওয়া এ অ্যালবামটির সুর ও সঙ্গীত পরিচালনায় রয়েছেন বাপ্পা মজুমদার। সফট মেলোডি ও ফিউশননির্ভর এই অ্যালবামের ৬টি গানের রেকর্ডিং ইতিমধ্যে শেষ হয়ে গেছে। বাপ্পা মজুমদারের আমেরিকা সফরের কারণে বাকি ৪টি গানের রেকর্ডিং আপাতত বন্ধ আছে। বাপ্পা ফিরে এলে খুব দ্রুত ৪টি গান রেকর্ডিং করে রোজার মাঝামাঝি নাগাদ তা শ্রোতাদের হাতে পৌঁছে দেয়ার পরিকল্পনা আছে। ফাহমিদা নবী বলেন,  অনেক দিন পর দুইবোন একসঙ্গে গান করছি। খুবই ভালো লাগছে আমার। আশা করি অ্যালবামটির গানগুলো ভালো লাগবে সবার। এ বিষয়ে সামিনা চৌধুরী বললেন, অ্যালবামটিতে কাজ করার সময় বার বার পুরোনো দিনে ফিরে গেছি। চোখের সামনে ভাসছে বাবার সঙ্গে আমাদের দুই বোনের গান করার স্মৃতি।